ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3877/98

υποβολή: Riccardo Garosci (PPE) προς την Επιτροπή

(4 Ιανουαρίου 1999)

Θέμα: Δηλώσεις εμπειρογνωμόνων ΕΕ στη Διάσκεψη ΕΚ-Επιτροπής για την ασφάλεια των τροφίμων και την κρίση της σπογγώδους εγκεφαλοπάθειας βοοειδών (BSE)

Στην κοινή Διάσκεψη Κοινοβουλίου-Επιτροπής που διεξήχθη στις 30/11 στις Βρυξέλλες με θέμα την ασφάλεια των τροφίμων μετά την κρίση BSE, διάφοροι ομιλητές μεταξύ των οποίων μέλη της SSC και της SCAN, εξέφρασαν στην παρέμβασή τους σκεπτικισμό έναντι των χωρών στις οποίες δεν έχουν σημειωθεί περιπτώσεις BSE. Αναφέρθηκε ότι η ασθένεια δεν μπορεί να σταματήσει στα σύνορα ή ότι στις χώρες αυτές δεν πραγματοποιούνται πολλοί έλεγχοι και ως εκ τούτου οι περιπτώσεις είναι λίγες. Πρόκειται για βαρύτατες δηλώσεις εάν σκεφθούμε ότι σε όλη τη Διάσκεψη έγινε λόγος για "διαφάνεια" και ενημέρωση.

Στο παράρτημα 6 της δεύτερης τριμηνιαίας έκθεσης της Επιτροπής επαλήθευσης της BSE, τονίζεται στη σελίδα 64 ότι μόνο τρεις χώρες έχουν ελάχιστες περιπτώσεις BSE και συγκεκριμένα η Δανία (μία περίπτωση), Λουξεμβούργο (1 περίπτωση) και Ιταλία (2 περιπτώσεις). Έχοντας υπόψη τις δηλώσεις αυτές ζητείται από τους εμπειρογνώμονες να παράσχουν περισσότερες λεπτομέρειες σχετικά με τις υποψίες που διετυπώθησαν στο πλαίσιο της συνάντησης. Πράγματι, λόγω της θέσης που κατέχουν δεν είναι αποδεκτό να είναι τόσο ασαφείς και να εκτοξεύουν απλώς κατηγορίες.

Απάντηση του κ. Fischler εξ ονόματος της Επιτροπής

(28 Ιανουαρίου 1999)

Κατά την κοινή διάσκεψη Συμβουλίου-Επιτροπής, στις 30 Νοεμβρίου 1998 και την 1η Δεκεμβρίου 1998, τα πρακτικά των οποίων είναι ήδη διαθέσιμα στον χώρο ιντερνέτ που καταλαμβάνει η Επιτροπή, οι παρόντες επιστημονικοί εμπειρογνώμονες γνωστοποίησαν τις αναλύσεις τους σχετικά με την κατάσταση της Κοινότητας στον τομέα της σπογγώδους εγκεφαλοπάθειας των βοοειδών (ΣΕΒ) και την εξέλιξη της. Οι παρεμβάσεις τους έγιναν τελείως ανεξάρτητα και με κάθε διαφάνεια. Η Επιτροπή δεν μπορεί, επομένως, να τους υποκαταστήσει και να απαντήσει εξ ονόματος τους στο ερώτημα το οποίο διετύπωσε το Αξιότιμο Μέλος του Κοινοβουλίου.

Ωστόσο, σύμφωνα με την απόφαση 98/272/ΕΚ της Επιτροπής, της 23ης Απριλίου 1998 σχετικά με την επιδημιολογική παρακολούθηση των μεταδόσιμων σπογγοειδών εγκεφαλοπαθειών και τροποποιώντας την απόφαση 94/474/ΕΚ(1), θα υλοποιηθεί στη διάρκεια της άνοιξης 1999, ένας πρώτος ισολογισμός σε θέματα παρακολούθησης των μεταδόσιμων σπογγοειδών εγκεφαλοπαθειών (ΣΕΒ). Με την ευκαιρία αυτή, η Επιτροπή θα προσπαθήσει, ιδίως, να μελετήσει τα προγράμματα τα οποία εφαρμόζουν τα κράτη μέλη προκειμένου να διασφαλίσουν ότι οι στόχοι οι οποίοι καθορίζονται από την απόφαση αυτή έχουν επιτευχθεί.

(1) ΕΕ L 122 της 24.4.1998.
ΓΡΑΠΤΗ ΕΡΩΤΗΣΗ E-3833/98

υποβολή: Paul Rübig (PPE) προς την Επιτροπή

(22 Δεκεμβρίου 1998)

Θέμα: Επιπτώσεις των διεθνών οικονομικών αναταραχών στην ευρωπαϊκή αγορά χάλυβα - τομέας διεύρυνση

Η διεθνής συγκυρία στον τομέα του χάλυβα βρίσκεται προ νέων προκλήσεων: τρεις μεγάλες περιοχές της υφηλίου - Ρωσία, Νοτιοανατολική Ασία και Λατινική Αμερική - αντιμετωπίζουν οικονομικές δυσκολίες. Αυτό το γεγονός έχει δύο συνέπειες: η μετατόπιση παραδοσιακών εμπορικών ρευμάτων οδήγησε σε μαζική αύξηση των εισαγωγών στην Ευρώπη, η οποία το 1998 ανήλθε σε 520 % για τις εισαγωγές από την Ασία και 109 % για αυτές από τις ΗΠΑ. Αφετέρου οδηγεί η συγκέντρωση των αγορών διάθεσης σε μία μείωση των ευρωπαϊκών εξαγωγών, που ενισχύθηκε περαιτέρω από περιφερειακές προστατευτικές τάσεις. Οι ευρωπαίοι παραγωγοί χάλυβα αντιμετωπίζουν μέχρι σήμερα επιτυχώς αυτή την εξέλιξη. Με τον αριθμό των παραγόντων στα κράτη της Κεντρικής και Ανατολικής Ευρώπης προκύπτουν ιδιαίτερες πτυχές για τη στρατηγική διεύρυνσης της Ένωσης.

Ποια σημασία αποδίδει η Επιτροπή στον τομέα του χάλυβα, ιδιαίτερα λαμβάνοντας υπόψη τη σημερινή κατάσταση, στις τρέχουσες και μελλοντικές διαπραγματεύσεις ένταξης;

Απάντηση του κ. van den Broek εξ ονόματος της Επιτροπής

(24 Φεβρουαρίου 1999)

Όσον αφορά τον τομέα του σιδήρου και χάλυβα, οι υποψήφιες χώρες θα κληθούν, μετά την προσχώρηση, να εφαρμόσουν το σχετικό κεκτημένο. Κατά τη διάρκεια της πορείας τους προς το καθεστώς του πλήρους μέλους θα προετοιμασθούν στο πλαίσιο της προενταξιακής στραγηγικής. Η Επιτροπή αποδίδει μεγάλη σημασία, κατά το προπαρασκευαστικό αυτό στάδιο, στον τομέα του σιδήρου και χάλυβα. Στην ανακοίνωσή της της 7ης Απριλίου 1998(1), η Επιτροπή καθόρισε μια μεθοδολογία υποστήριξης της υπό αναδιάρθρωση βιομηχανίας σιδήρου και χάλυβα στις χώρες της Κεντρικής και Ανατολικής Ευρώπης προκειμένου να εξασφαλιστεί η επιτυχής ενσωμάτωσή τους στην εσωτερική αγορά.

(1) COM(98) 220 τελικό.
ΓΡΑΠΤΗ ΕΡΩΤΗΣΗ P-2826/98

υποβολή: Heidi Hautala (V) προς την Επιτροπή

(11 Σεπτεμβρίου 1998)

Θέμα: Έλεγχος των γεωργικών ενισχύσεων

Σύμφωνα με προερχόμενες από τον ημερήσιο Τύπο πληροφορίες, η Επιτροπή προτίθεται να αυξήσει τους σχετικούς με τις γεωργικές ενισχύσεις ελέγχους στη Φινλανδία (αντί, δηλ., του καθορισθέντος 5 %, στο εξής θα ελέγχεται το 10 % των γεωργικών εκμεταλλεύσεων). Φαίνεται, λοιπόν, πως η Επιτροπή έχει καταλήξει στο συμπέρασμα ότι οι έλεγχοι πρέπει να ενταθούν στη Φινλανδία στηριζόμενη στο γεγονός ότι στη χώρα έχουν διαπιστωθεί ελάχιστες μόνον περιπτώσεις καταχρήσεις εν σχέσει με τις γεωργικές ενισχύσεις.

Λαμβανομένου υπόψη ότι προϋπόθεση για την καταβολή γεωργικών ενισχύσεων είναι η ολοκλήρωση της διαδικασίας ελέγχου, οι γεωργοί ανησυχούν ότι οι ενισχύσεις για το τρέχον έτος θα τους καταβληθούν με καθυστέρηση αρκετών μηνών, κάτι που συμβαίνει και με τους μισθούς των ανθρακωρύχων της Σιβηρίας. Οι αρμόδιες για τους σχετικούς ελέγχους αρχές της Φινλανδίας (τα κατά τόπους γραφεία ευρέσεως εργασίας και οι λοιπές, σχετικές με τον βιοπορισμό, υπηρεσίες) ενδέχεται να μην είναι σε θέση να ανταποκριθούν με τους πόρους που διαθέτουν σήμερα στις απορρέουσες από την αύξηση των ελέγχων πρόσθετες υποχρεώσεις τους.

Πού στηρίζεται η άποψη της Επιτροπής για διπλασιασμό των ελέγχων σε χώρα στην οποία έχουν διαπιστωθεί ελάχιστες περιπτώσεις κατάχρησης εν σχέσει με τις γεωργικές ενισχύσεις; Η Επιτροπή αποκλείει, δηλαδή, το ενδεχόμενο να οφείλεται ο ιδιαίτερα μικρός αριθμός των διαπιστωθεισών περιπτώσεων κατάχρησης στην εξαιρετική ειλικρίνεια των φινλανδών γεωργών;

Προτίθεται η Επιτροπή να λάβει μέτρα προκειμένου να διασφαλισθεί ότι οι ενισχύσεις που αφορούν τη φετεινή εσοδεία θα καταβληθούν στους δικαιούχους γεωργούς χωρίς υπερβολικές καθυστερήσεις;

Απάντηση του κ. Fischler εξ ονόματος της Επιτροπής

(5 Οκτωβρίου 1998)

Ο κανονισμός (ΕΟΚ) 3508/92 για τη θέσπιση ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων(1) αναφέρει ότι και τα πέντε στοιχεία που αποτελούν το ολοκληρωμένο σύστημα πρέπει να τεθούν σε εφαρμογή το αργότερο από την 1η Ιανουαρίου 1998 για τα νέα κράτη μέλη. Κατά τον έλεγχο όμως της Επιτροπής τον Απρίλιο 1998, διαπιστώθηκε στη Φινλανδία ότι τα προβλήματα εξακολουθούν να υπάρχουν ιδίως στην ταυτοποίηση με αλφαβητική αρίθμηση των αγροτεμαχίων που αποτελούν επίσης εμπόδιο στην υποχρέωση να πραγματοποιηθούν διεξοδικοί διασταυρούμενοι έλεγχοι. Για να μετριασθούν οι ατέλειες αυτές η Επιτροπή ζήτησε από τις φινλανδικές αρχές να αυξήσουν το ποσοστό ελέγχων. Το μέτρο αυτό έχει επίσης εφαρμοσθεί στο παρελθόν έναντι άλλων κρατών μελών. Η Επιτροπή είναι, εξάλλου, πεπεισμένη για την ανάγκη αποτελεσματικού και ενιαίου συστήματος ελέγχου ως μέσου για την υγιή διαχείριση του προϋπολογισμού.

Η Επιτροπή είναι της γνώμης ότι οι συμπληρωματικοί έλεγχοι που θα πραγματοποιηθούν από τη Φινλανδία δεν θα πρέπει να συνεπάγονται υπερβολική καθυστέρηση. Εν πάση περιπτώσει, βάσει της κανονιστικής διαδικασίας οι αντισταθμιστικές ενισχύσεις σχετικά με τη συγκομιδή του 1998 θα πρέπει να καταβληθούν στους γεωργούς το αργότερο στις 31 Δεκεμβρίου 1998.

(1) ΕΕ L 355 της 5.12.1992.
ΓΡΑΠΤΗ ΕΡΩΤΗΣΗ P-4011/98

υποβολή: Vincenzo Viola (PPE) προς την Επιτροπή

(22 Δεκεμβρίου 1998)

Θέμα: Διαδικασία του άρθρου 93.2 σχετικά με την εκχώρηση της Sicilcassa στο Banco di Sicilia SpA

Σχετικά με την εκχώρηση της Sicilcassa στο Banco di Sicilia SpA και τη σχετική δρομολόγηση εκ μέρους της Ευρωπαϊκής Επιτροπής της διαδικασίας του άρθρου 93, παράγραφος 2 στις 7 Μαΐου 1998, θα μπορούσε η Επιτροπή να αναφέρει κατά πόσο η Ιταλική Κυβέρνηση έθεσε στη διάθεσή της τις πληροφορίες που ζητήθηκαν και πότε η Ευρωπαϊκή Επιτροπή προτίθεται να αξιολογήσει την εκχώρηση αυτή με γνώμονα την αρχή της προστασίας του ελευθέρου ανταγωνισμού.

Ειδικότερα, ζητείται από την Επιτροπή να ελέγξει κατά πόσο η παρέμβαση του "διατραπεζιτικού ταμείου για την προστασία των καταθέσεων" μπορεί να θεωρηθεί ως αθέμιτο μέτρο στήριξης, δεδομένου ότι η πληρωμή των ανεξοφλήτων χρεών της Sicilcassa που συνεχίζονται σε βαθμό πολύ μεγαλύτερο από τον προβλεπόμενο (βλέπε περίπτωση της Banca Agricola Etnea), αποδεικνύει ότι τα χρέη αυτά είχαν εσφαλμένως διογκωθεί και εκουσίως δραματικοποιηθεί με στόχο την αναγκαστική διάλυση του εν λόγω οργανισμού και συνεπώς την παρέμβαση του ταμείου προστασίας με συνεπακόλουθο την εκχώρηση της Sicilcassa στο Banco di Sicilia SpA το οποίο, κατά την άποψή μου, δεν είχε πραγματοποιήσει ποτέ στο παρελθόν μία καλύτερη συναλλαγή, καταστρατηγώντας τους κανόνες του ανταγωνισμού και της αγοράς.

Απάντηση του κ. Van Miert εξ ονόματος της Επιτροπής

(26 Ιανουαρίου 1999)

To Αξιότιμο Μέλος του Κοινοβουλίου ζήτησε να μάθει κατά πόσον η ιταλική κυβέρνηση υπέβαλε στην Επιτροπή όλα τα ενημερωτικά στοιχεία, έπειτα από την κίνηση της διαδικασίας του άρθρου 93 παράγραφος 2 της συνθήκης ΕΚ. Ζήτησε επίσης την εκτίμηση της Επιτροπής επί της ύπαρξης στοιχείων κρατικής ενίσχυσης στην παρέμβαση του "Fondo di Garanzia di Tutela dei Depositi" (ταμείο εγγύησης καταθέσεων) στη διαδικασία εκκαθάρισης της Sicilcassa.

Πρώτον, πρέπει να σημειωθεί σχετικά ότι η ιταλική κυβέρνηση υπέβαλε τα περισσότερα από τα έγγραφα που ζητήθηκαν, πλην εκείνων για τη σύνταξη των οποίων απαιτείται η ολοκλήρωση της "due diligence" όσον αφορά το ενεργητικό και το παθητικό της Sicilcassa, διαδικασία που βρίσκεται εν εξελίξει.

Δεύτερον, η Επιτροπή στην κίνηση της εν λόγω διαδικασίας(1) ανέφερε τους λόγους για τους οποίους η παρέμβαση του "Fondo di Garanzia di Tutela dei Depositi" δεν εμφανίζει στοιχεία κρατικής ενίσχυσης. Λαμβάνεται υπόψη, μεταξύ άλλων, η νομική φύση του ταμείου, η σύνθεσή του καθώς και οι κανόνες και ο τρόπος λήψης αποφάσεων των οργάνων του σχετικά με τις παρεμβάσεις που πραγματοποιεί. Σύμφωνα με την ανάλυση που εκπονήθηκε και η οποία εκτίθεται λεπτομερώς στο κείμενο της απόφασης, το ταμείο είναι νομικό πρόσωπο ιδιωτικού δικαίου και οι αποφάσεις του λαμβάνονται ανεξάρτητα από τη βούληση των κρατικών αρχών.

(1) ΕΕ C 297 της 25.9.1998.
ΓΡΑΠΤΗ ΕΡΩΤΗΣΗ E-3579/98

υποβολή: Angela Sierra González (GUE/NGL) προς την Επιτροπή

(1 Δεκεμβρίου 1998)

Θέμα: Ψήφισμα σχετικά με τις πυρκαγιές στα δάση

Πρόσφατα, το Ευρωπαϊκό Κοινοβούλιο ενέκρινε το ψήφισμα B4-0815/98 σχετικά με τις πυρκαγιές που έπληξαν τα δάση της Ευρωπαϊκής Ένωσης το καλοκαίρι του 1998. Στην παράγραφο 2 του ψηφίσματος αυτού καλείται η Επιτροπή να "απελευθερώσει τους αναγκαίους πόρους ώστε να περιορισθούν, στο μέτρο του δυνατού, οι οικονομικές και περιβαλλοντικές ζημίες που προκλήθηκαν στις πληγείσες περιοχές".

Εφαρόσθηκαν τα όσα συμφωνήθηκαν στο Ευρωπαϊκό Κοινοβούλιο σχετικά με το θέμα αυτό;

Συγκεκριμένα, υπήρξε κάποια απελευθέρωση πόρων του προϋπολογισμού για τον περιορισμό των ζημιών που προκλήθηκαν από τις πυρκαγιές στα δάση της Τενερίφης (Κανάρια Νησιά), της Καταλωνίας, της Γαλικίας και της Καστίλλης και Λεόν; Σε ποιό ύψος ανέρχονται οι πόροι αυτοί;

Ποιά είναι η συνήθης διαδικασία για τη χορήγηση των ενισχύσεων αυτών;

Απάντηση του κ. Fischler εξ ονόματος της Επιτροπής

(11 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση που δόθηκε από την Επιτροπή στη γραπτή ερώτηση E-3373/98 της κας Ferrer(1) όσον αφορά τη συνδρομή που δόθηκε στην Ισπανία και στην Καταλονία σε θέματα προστασίας των δασών από τις πυρκαγιές.

Εκτός από τα μέτρα προλήψεως των πυρκαγιών που συγχρηματοδοτούνται σύμφωνα με τον κανονισμό (ΕΟΚ) 2158/92 του Συμβουλίου, της 23ης Ιουλίου 1992, σχετικά με την προστασία των δασών κατά των πυρκαγιών(2) και εκτός από τις ενέργειες αναδασώσεως και καταπολεμήσεως της διαβρώσεως που προβλέπεται στο πλαίσιο των περιφερειακών προγραμμάτων αναπτύξεως τα οποία συγχρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και το Ταμείο Συνοχής, η Επιτροπή δεν διαθέτει συμπληρωματικά οικονομικά μέσα για να συνδράμει τις πληγείσες περιφέρειες. Ωστόσο, με νέο προγραμματισμό των ενεργειών εντός του ενιαίου εγγράφου προγραμματισμού (DOCUP) είναι δυνατόν να δοθούν πιστώσεις για επείγουσες ενέργειες μετά από πυρκαγιές. Μέχρι σήμερα, δεν έχει απευθυνθεί μία τέτοια αίτηση εκ μέρους της περιφέρειας στα μέλη της επιτροπής παρακολούθησης του DOCUP. Με βάση τη λήψη μιας θετικής θέσεως το αποτέλεσμα μιας τέτοιας αποφάσεως θα πρέπει στη συνέχεια να κοινοποιηθεί στην Επιτροπή ώστε να είναι δυνατόν να αρχίσει η διαδικασία νέου προγραμματισμού.

(1) βλέπε σελίδα 60.

(2) ΕΕ L 217 της 31.7.1992.
ΓΡΑΠΤΗ ΕΡΩΤΗΣΗ E-3927/98

υποβολή: Paul Lannoye (V) προς την Επιτροπή

(4 Ιανουαρίου 1999)

Θέμα: Αυτοκινητόδρομος Α 41 Αννεσύ-Γενεύη

Νωρί εφέτος, ο Γάλλος Υπουργός Μεταφορών κ. Jean-Claude Gayssot διέκοψε τις εργασίες για την κατασκευή του αυτοκινητοδρόμου Α 41 Αννεσύ-Γενεύη ώστε να επιτραπεί η κανονική υπογραφή της συμβάσεως από την κατασκευαστική εταιρεία. Ωστόσο, έχουμε λόγους να πιστεύουμε ότι η ευρωπαϊκή νομοθεσία για τη σύναψη συμβάσεων δημοσίων έργων (π.χ. Οδηγία 89/440(1) και 93/37(2))δεν εφαρμόστηκε καθόλου ή, τουλάχιστον, δεν εφαρμόστηκε ορθώς στην περίπτωση του σχεδίου για την κατασκευή του αυτοκινητοδρόμου Α 41 Αννεσύ-Γενεύη.

Για τον λόγο αυτό θα ήθελα να πληροφορηθώ:

1. εάν η γαλλική κυβέρνηση εξέδωσε μια ευρωπαϊκή "πρόσκληση υποβολής προσφορών" όσον αφορά την κατασκευή του αυτοκινητοδρόμου Α 41, όπως απαιτείται από την Οδηγία 89/440/ΕΟΚ, η οποία έπρεπε να έχει μεταφερθεί στο εθνικό δίκαιο μέχρι τον Ιούλιο του 1990,

2. εάν υπήρξε οποιαδήποτε ανταλλαγή επιστολών μεταξύ της Επιτροπής και της γαλλικής κυβέρνησης για τον αυτοκινητόδρομο Α 41 και την επιλογή της εταιρείας "Αutoroute et Tunnel du Mont Blanc (ATMB)", η οποία είχε ήδη την ευθύνη της κατασκευής της σήραγγας καθώς του "λευκού αυτοκινητοδρόμου" (Αυτοκινητόδρομος Α 40),

3. εάν η Επιτροπή θεωρεί ότι η γαλλική κυβέρνηση εφάρμοσε ορθώς την ευρωπαϊκή νομοθεσία για τις δημόσιες επενδύσεις.

Απάντηση του κ. Monti εξ ονόματος της Επιτροπής

(24 Φεβρουαρίου 1999)

Το θέμα της συμβατότητας του γαλλικού καθεστώτος που αφορά τα δικαιώματα εκμετάλλευσης των αυτοκινητοδρόμων με τις διατάξεις του κοινοτικού δικαίου για τις δημόσιες συμβάσεις, αποτελεί τη στιγμή αυτή αντικείμενο μιας εμπεριστατωμένης ανάλυσης εκ μέρους της Επιτροπής, στα πλαίσια της οποίας εξετάζεται επίσης το θέμα της συμβατότητας των συστημάτων των άλλων κρατών μελών που είναι παρόμοια με αυτό.

Κατά τους τελευταίους μήνες πραγματοποιήθηκαν πολλές επαφές για το εν λόγω θέμα μεταξύ της Επιτροπής και των γαλλικών αρχών. Στα πλαίσια των συζητήσεων αυτών, οι γαλλικές αρχές ανέλαβαν τη δέσμευση να παράσχουν ορισμένες πληροφορίες και επεξηγήσεις που κρίθηκαν αναγκαίες για τη συμπλήρωση του φακέλου. Η Επιτροπή περιμένει έως ότου τεθούν στη διάθεσή της όλα τα στοιχεία που θα της επιτρέψουν να καθορίσει τη συνέχεια η οποία πρέπει να δοθεί στο εν λόγω θέμα.

(1) ΕΕ L 210 της 21.7.1989, σελ. 1.

(2) ΕΕ L 199 της 9.8.1993, σελ. 54.
ΓΡΑΠΤΗ ΕΡΩΤΗΣΗ E-3889/98

υποβολή: Graham Watson (ELDR) προς την Επιτροπή

(4 Ιανουαρίου 1999)

Θέμα: Συλλογή κειμένων της ΕΕ σχετικά με τα τροπικά δάση

Τον Νοέμβριο του 1998 τα μέλη του Ευρωπαϊκού Κοινοβουλίου έλαβαν εκ μέρους της Επιτροπής ένα αντίτυπο συλλογής κειμένων 400 σελίδων σε σχέση με τη βοήθεια της ΕΕ για τα τροπικά δάση. Η έκδοση ήταν σχήματος Α4 και σε καλλιτεχνικό χαρτί.

Μπορεί η Επιτροπή να επιβεβαιώσει κατά πόσον η προειρημένη συλλογή κειμένων της ΕΕ εκδόθηκε σε ανακυκλωμένο χαρτί;

Γνωρίζει η Επιτροπή πόσα δέντρα απαιτήθηκαν για την πραγματοποίηση της έκδοσης αυτού του εντύπου;

Απάντηση του κυρίουPinheiro εξ ονόματος της Επιτροπής

(21 Ιανουαρίου 1999)

Η δημοσίευση "EU Tropical Forestry Sourcebook" (Το βιβλίο πηγών της ΕΕ για τα τροπικά δάση), που αποτελεί μια κοινή δημοσίευση της Επιτροπής και του Ιδρύματος για την Υπερπόντια Ανάπτυξη, είχε τυπωθεί εξολοκλήρου σε χαρτί sylvan coat - ένα είδος ανακυκλωμένου χαρτιού.

Δεν είναι δυνατόν να υπολογισθεί πόσα δένδρα χρησιμοποιήθηκαν δεδομένου ότι το ανακυκλωμένο χαρτί χρησιμοποιεί πολτό με τέτοιο τρόπο που καθιστά τον υπολογισμό πολύ δύσκολο.
ΓΡΑΠΤΗ ΕΡΩΤΗΣΗ E-2855/98

υποβολή: Anita Pollack (PSE) προς την Επιτροπή

(28 Σεπτεμβρίου 1998)

Θέμα: Βιώσιμες πόλεις και βιώσιμη ανάπτυξη

Θεωρεί η Επιτροπή ότι υφίσταται αλληλεπικάλυψη προσπαθειών μεταξύ της εκστρατείας για τις βιώσιμες πόλεις, που χρηματοδοτείται από το άρθρο B4-304 του προϋπολογισμού, και του Αστικού Φόρουμ για τη βιώσιμη ανάπτυξη, που χρηματοδοτείται από το άρθρο B4-306; Επίσης, θεωρεί ότι υπάρχει επαρκής συντονισμός μεταξύ των δύο διαφορετικών μονάδων εντός της ΓΔ ΧΙ και ΓΔ IVοι οποίες διαχειρίζονται τις δύο αυτές δράσεις;

Απάντηση της κας Bjerregaard Εξ ονόματος της Επιτροπής

(9 Νοεμβρίου 1998)

Υπάρχει αρκετή διαφορά μεταξύ της εκστρατείας για την αειφορία των ευρωπαϊκών αστικών κέντρων και των δραστηριοτήτων του δικτύου των αστικών φόρουμ για την αειφόρο ανάπτυξη.

Γενικός στόχος της εκστρατείας για την αειφορία των ευρωπαϊκών αστικών κέντρων είναι να προωθηθεί η ανάπτυξη με στόχο την αειφορία μέσω της "τοπικής Ατζέντας 21" και παρόμοιων διαδικασιών ενισχύοντας τη συνεργασία των φορέων που δρουν στο πλαίσιο των τοπικών αρχών και τη συνεργασία μεταξύ αρχών. Πέντε διεθνή δίκτυα και ενώσεις τοπικών αρχών υποστηρίζουν την εκστρατεία με την ανάληψη προγραμμάτων για την αειφόρο ανάπτυξη. Αυτά τα προγράμματα καλύπτουν τομείς όπως η αύξηση της συνειδητοποίησης και η ανταλλαγή εμπειριών, παραδείγματος χάριν με σεμινάρια καλής πρακτικής και με διάδοση των πληροφοριών μέσω θέσεων web στο Internet ή δελτίων ειδήσεων, η ανάπτυξη της καθοδήγησης και εκπαίδευσης σε τεχνικά θέματα καθώς και η παροχή εκπαιδευτικού υλικού. Αυτές οι δραστηριότητες και προγράμματα στο πλαίσιο της εκστρατείας είναι ανοικτές σε όλες τις τοπικές αρχές που συμμετέχουν στην εκστρατεία. Συντονίζονται από το γραφείο εκστρατείας.

Τα αστικά φόρουμ για την αειφόρο ανάπτυξη καθιερώθηκαν το 1996. Πρόκειται για πειραματικό δίκτυο 20 πόλεων διαχειριζόμενο από την Επιτροπή. Σκοπός κάθε αστικού φόρουμ είναι να εντάξει πληροφορίες για τις κοινοτικές πολιτικές στη ζωή των πόλεων και να δημιουργήσει τοπικές συνεργασίες ώστε να τεθούν οι πολιτικές αυτές σε εφαρμογή. Απευθύνονται όχι μόνο στις τοπικές αρχές, αλλά στο σύνολο της κοινωνίας και ενθαρρύνουν ειδικά τη συμμετοχή των πολιτών. Αυτές οι δραστηριότητες συχνά χρησιμοποιούν καινοτόμες τεχνικές ενημέρωσης και επικοινωνίας.

Οι δραστηριότητες των αστικών φόρουμ είναι επομένως πολύ μικρότερης κλίμακας από τις περισσότερες δραστηριότητες που αναλαμβάνονται στο πλαίσιο της εκστρατείας για την αειφορία των ευρωπαϊκών αστικών κέντρων και κατευθύνονται προς αμεσότερες δράσεις στις συμμετέχουσες πόλεις.

Η συνεργασία μεταξύ των δύο μονάδων της Επιτροπής που ασχολούνται με τα προγράμματα είναι στενή και αποτελεσματική.
ΓΡΑΠΤΗ ΕΡΩΤΗΣΗ E-2731/98

υποβολή: Jens-Peter Bonde (I-EDN) προς την Επιτροπή

(1 Σεπτεμβρίου 1998)

Θέμα: Ενίσχυση της ΕΕ για το πλήρες γάλα στα σχολεία

Στην απάντηση που έδωσε στην ερώτησή μου E-2246/96(1) στις 13 Σεπτεμβρίου 1996, η Επιτροπή αναφέρει ότι δεν προτίθεται να χορηγήσει την ίδια ενίσχυση για όλους τους τύπους γάλακτος.

Η Κυβέρνηση της Δανίας παρέδωσε, στη Δανική Βουλή έκθεση σχετικά με τις προληπτικές αγωγές υγείας, την οποία το Υπουργείο Υγείας απέστειλε στις 13 Ιανουαρίου 1998 στα σχολεία. Τα είδη διατροφής που πωλούνται στα κυλικεία των σχολείων δεν πρέπει να έχουν περιεκτικότητα άνω του 30 % σε λιπαρές ουσίες, προκειμένου οι μαθητές να αποκτήσουν υγιεινές διατροφικές συνήθειες. Το καθεστώς ενίσχυσης του γάλακτος που εφαρμόζει η ΕΕ έρχεται σε αντίθεση με τις προσπάθειες της Δανίας να διασφαλίσει μια υγιεινή και φτωχή σε λιπαρά διατροφή των μαθητών, καθώς τα ελαφρά γαλακτοκομικά προϊόντα δεν απολαύουν προνομιακής μεταχείρισης.

Με βάση τα παραπάνω, ερωτάται η Επιτροπή εάν εξακολουθεί να έχει την πεοποίθηση ότι το φάσμα των γαλακτοκομικών προϊόντων που επιδοτούνται από την ΕΕ είναι αρκετά ευρύ και ποικίλο, ώστε να συμβάλλει σε μια υγιεινή ποικίλη και ισορροπημένη διατροφή για τους μαθητές ή μήπως θα πρέπει να καταργηθεί η ενίσχυση για τα πλούσια σε λιπαρά προϊόντα.

Απάντηση του κ. Fischler εξ ονόματος της Επιτροπής

(5 Οκτωβρίου 1998)

Η Επιτροπή μπορεί να επιβεβαιώσει ότι τα στοιχεία που περιλαμβάνονται στην ερώτηση του Αξιότιμου Μέλους του Κοινοβουλίου δεν επηρεάζουν την εγκυρότητα της απάντησής της στην γραπτή ερώτηση αριθ. Ε-2246/96. Όσον αφορά τον κανόνα των 30 % που αναφέρεται στην παρούσα ερώτηση δεδομένου ότι ο κανόνας αυτός αποβλέπει στο σύνολο των ειδών διατροφής που καταναλώθηκαν στις σχολικές καντίνες, η Επιτροπή θεωρεί ότι η σειρά γαλακτοκομικών προϊόντων που επιδοτούνται στο πλαίσιο του κοινοτικού προγράμματος για το γάλα για τα σχολεία συμβιβάζεται απόλυτα με τη τήρηση του κανόνα αυτού.

Εξάλλου, η Επιτροπή θα ήθελε να υπενθυμίσει ότι το καθεστώς ενίσχυσης του γάλακτος για τα σχολεία είναι μέτρο, οι στόχοι του οποίου και τα μέσα δράσης εγγράφονται στο πλαίσιο της κοινής οργάνωσης αγοράς γαλακτοκομικών προϊόντων. Προκειμένου για στόχους που βρίσκονται εκτός του πλαισίου αυτού, είναι σκόπιμο να επιβεβαιωθεί ότι το καθεστώς για το γάλα στα σχολεία μένει ουδέτερο έναντι των στόχων αυτών. Η Επιτροπή μεριμνά πολύ προσεκτικά για την τήρηση του όρου αυτού.

(1) ΕΕ C 11 της 13.1.1997, σελ. 71.
ΓΡΑΠΤΗ ΕΡΩΤΗΣΗ E-3827/98

υποβολή: Riccardo Garosci (PPE) προς την Επιτροπή

(22 Δεκεμβρίου 1998)

Θέμα: Τελική Διακήρυξη του Ευρωμεσογειακού Κοινοβουλευτικού Φόρουμ (Βρυξέλλες, 27.10.1998)

Μπορεί η Επιτροπή να αναφέρει ποια συνέχεια προτίθεται να δώσει στην Τελική Διακήρυξη του Ευρωμεσογειακού Κοινοβουλευτικού Φόρουμ που πραγματοποιήθηκε στις Βρυξέλλες στις 27 και 28 Οκτωβρίου 1998, ιδιαίτερα δε, με ποιο τρόπο προτίθεται να ενεργήσει όσον αφορά το συγκεκριμένο αίτημα που αναφέρεται στο σημείο 12 της Διακήρυξης όπου ζητείται να μπορεί η Λιβύη να συμμετέχει ως πλήρης εταίρος στη διαδικασία της Βαρκελώνης, τερματίζοντας έτσι έναν αποκλεισμό που έχει πλέον ξεπεραστεί από τους καιρούς και τα γεγονότα;

Απάντηση του κ. Marín εξ ονόματος της Επιτροπής

(19 Ιανουαρίου 1999)

Η Επιτροπή έλαβε γνώση της τελικής διακήρυξης του Ευρωμεσογειακού Κοινοβουλευτικού Φόρουμ που διεξήχθη στις Βρυξέλλες στις 27 και 28 Οκτωβρίου 1998, και δέχθηκε ευνοϊκά τη θετική συμβολή του φόρουμ στην ενίσχυση της δημοκρατικής διάστασης της εταιρικής σχέσης. Η Επιτροπή θα συνεργαστεί με το Κοινοβούλιο στην υλοποίηση των αρχών που εκφράζονται στην εν λόγω τελική διακήρυξη, κυρίως όσον αφορά τη συμμετοχή της κοινωνίας των πολιτών στην εταιρική σχέση.

Όσον αφορά τη συμμετοχή της Λιβύης "στη διαδικασία της Βαρκελώνης στο σύνολό της" (παράγραφος 12 της τελικής διακήρυξης), η Επιτροπή υπενθυμίζει ότι το ζήτημα αυτό υπάγεται κατάρχήν στην αρμοδιότητα των 27 μελών της εταιρικής σχέσης.

Η Επιτροπή, από την πλευρά της, ενεργεί σύμφωνα με τη δήλωση στην οποία προέβη η Προεδρία εξ ονόματος της Ευρωπαϊκής Ένωσης στις 28 Αυγούστου 1998 σχετικά με την "πρόσφατη εξέλιξη της υπόθεσης Λόκερμπι", στην οποία αναφέρεται ότι η Ένωση "αναμένει από τη Λιβύη να..., να εφαρμόσει πλήρως τις διατάξεις του ψηφίσματος 1192 καθώς και όλα τα άλλα ψηφίσματα του Συμβουλίου Ασφαλείας". Απ' όσο γνωρίζει η Επιτροπή, συνεχίζονται οι συνομιλίες μεταξύ των ενδιαφερόμενων μερών με σκοπό την εφαρμογή των εν λόγω ψηφισμάτων στο σύνολό τους.